Lærernes Pension investerer 250 millioner i 143 nye lejligheder på den gamle slagterigrund i Nørresundby.

Byggeboomet i og omkring Aalborg vil ingen ende tage. Snart tages det første spadestik til 143 nye lejligheder i Nørresundby, som Lærernes Pension står bag. Pensionskassen investerer 250 millioner kroner i boliger i flere størrelser til både familier, enlige og studerende i Nørresundby. Lejlighederne vil blive fordelt på tre selvstændige områder på tilsammen 11.000 kvadratmeter, og de første skal efter planen stå klar til indflytning 1. november 2018. Alle tre områder ligger mellem Vestergade og Limfjorden, på stykket mellem Limfjordsbroen og jernbanebroen, som netop i marts i år bliver udvidet med fodgægner- og cykelforbindelse under navnet Kulturbroen. Så der bliver tale om en særdeles attraktiv placering på den gamle slagterigrund. Indtænkt i de fem nye lejlighedsblokke er også en aktiv havnefront med caféer og spisesteder, som kan spille sammen med Lindholm Strandpark, der ligger tæt ved. Boligerne vil i gennemsnit blive 78 kvadratmeter store og vil blive udstyret med brede altangange og store altaner mod fjorden og lyset mod syd og sydvest, skriver Lærernes Pension i en pressemeddelelse. Lærernes Pension er i forvejen i gng med byggeriet af 200 lejligheder i Østeråparken på det gamle godsbaneterræn i Aalborg. Derfor lyder pensionskassens samlede investering på i alt 600 millioner kroner i det nordjyske.